KLASA: P-280/23

URBROJ: 711-02-01/07-2024-05

Zagreb, 29. svibnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Predraga Dešića, OIB: …………….., ravnatelja Lučke uprave Senj do 27. veljače 2023. godine,** pokrenutom po službenoj dužnosti, na 52. sjednici održanoj 29. svibnja 2024. godine, donosi sljedeću

**ODLUKU**

1. **Obveznik Predrag Dešić, ravnatelj Lučke uprave Senj do 27. veljače 2023. godine, nepodnošenjem imovinske kartice u zakonskom roku povodom prestanka obnašanja dužnosti, počinio je povredu odredbe članka 10. stavka 2. ZSSI-a.**
2. **Obveznik Predrag Dešić, ravnatelj Lučke uprave Senj do 27. veljače 2023. godine, nepodnošenjem imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
3. **Za povrede ZSSI-a, opisane pod točkom I. i II. ove izreke, obvezniku Predragu Dešiću se izriče novčana sankcija u iznosu od 530,00 eura.**

**IV. Nalaže se obvezniku Predragu Dešiću da u roku od 15 dana od dostave ove Odluke uplati novčanu sankciju iz točke III. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-……………………..-28023.**

**V. Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**

**VI. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je po službenoj dužnosti, uvidom u Registar obveznika i Registar imovinskih kartica koje ustrojava, utvrdilo kako Predrag Dešić, ravnatelj Lučke uprave Senj do 27. veljače 2023. godine, nije podnio imovinsku karticu povodom godišnje obveze podnošenja imovinske kartice za 2022. godinu u zakonskom roku do 31. siječnja 2023., kao i da u zakonskom roku nije podnio niti imovinsku karticu po prestanku obnašanja dužnosti.

Obzirom je imenovani obnašao dužnost ravnatelja Lučke Uprave Senj do 27. veljače 2023. godine, isti ima status obveznika sukladno članku 3. stavku 1. točki 60. ZSSI-a te je dužan postupati po odredbama navedenog Zakona.

Slijedom navedenog, Povjerenstvo je dana 31. siječnja 2024. godine utvrdilo postojanje pretpostavki za pokretanje postupka radi moguće povrede članka 10. stavka 2. i 4. ZSSI-a i o istome je obavijestilo obveznika putem obavijesti oznake KLASA: P-280/23, URBROJ: 711-02-01/06-2024-02 od 31. siječnja 2024. te je obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik je navedenu obavijest uredno zaprimio dana 5. veljače 2024. godine te je u svom očitovanju zaprimljenom 14. veljače 2024. godine naveo da su svi podaci za prijavu pohranjeni u Lučkoj upravi Senj, a do kojih ne može doći u ovom trenutku pa stoga moli da mu se pošalju podaci za prijavu na njegovu e-mail adresu kako bi mogao ispuniti imovinsku karticu.

Naknadnim uvidom u Registar imovinskih kartica utvrđeno je da je obveznik 28. svibnja 2024. ipak podnio imovinsku karticu povodom prestanka obnašanja dužnosti, iako sa znatnim kašnjenjem od gotovo 14 mjeseci.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je, između ostaloga, da su obveznici dužni podnijeti imovinsku karticu u roku od 30 dana po prestanku obnašanja dužnosti, dok je stavkom 4. istog članka propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, budući je nesporno utvrđeno da obveznik Predrag Dešić nije u zakonskom roku, sukladno citiranom članku 10. stavku 2. ZSSI-a, podnio imovinsku karticu povodom prestanka obnašanja dužnosti, kao i da u zakonskom roku do 31. siječnja 2023. godine nije podnio niti imovinsku karticu za 2022. godinu, imenovani je time počinio povredu članka 10. stavka 2. i 4. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu za 2022. godinu te ga se poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 530,00 eura. Prilikom odmjeravanja vrste i visine sankcije, Povjerenstvo je uzelo u obzir činjenicu da se obveznik tek nakon gotovo godinu dana od prestanka obnašanja dužnosti obratio Povjerenstvu sa zahtjevom za slanjem pristupnih podataka kako bi mogao ispuniti i podnijeti imovinsku karticu i to vezano uz očitovanje na zaprimljenu obavijest o ispunjenju pretpostavki za pokretanje postupka. Povjerenstvo ističe da je obveznik imao dovoljno vremena od Povjerenstva ranije zatražiti pristupne podatke, a pogotovo stoga što je znao da nema te podatke jer se isti nalaze u Lučkoj upravi Senj u kojoj je dužnost prestao obnašati 27. veljače 2023. godine. Nadalje, Predrag Dešić se, kao obveznik ZSSI-a, trebao upoznati s odredbama tog Zakona i obvezom podnošenja imovinskih kartica. Iako je utvrđeno da je obveznik naknadno podnio imovinsku karticu povodom prestanka obnašanja dužnosti, isti je to učinio sa znatnim kašnjenjem od gotovo 14 mjeseci, dok imovinsku karticu za 2022. godinu obveznik niti naknadno nije podnio, iako je u vrijeme u koje je u zakonskom roku do 31. siječnja 2023. godine trebao podnijeti tu godišnju karticu još uvijek bio obveznik ZSSI-a, budući mu je dužnost prestala 27. veljače 2023. godine.

Slijedom navedenog, a posebno uzimajući u obzir da obveznik ni do dana donošenja ove Odluke nije podnio imovinsku karticu za 2022. godinu, kao i da su u konkretnom slučaju utvrđene povrede u odnosu na dvije odredbe ZSSI-a vezano za dvije imovinske kartice, Povjerenstvo smatra da je izricanje novčane sankcije u iznosu od 530,00 eura primjereno svim utvrđenim činjenicama i navedenim okolnostima slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Predrag Dešić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana